ସମସ୍ୟା ଜାଲରେ ଛନ୍ଦା ବୌଦ୍ଧ ରକ୍ତ ଭଣ୍ଡାର\nବୌଦ୍ଧ, ୧୩।୧୨(ସ୍ବ.ପ୍ର.)-ବୌଦ୍ଧ ଜିଲାରେ ଏକମାତ୍ର ରକ୍ତ ଭଣ୍ଡାର ରହିଛି। ହେଲେ ପ୍ରଶାସନ\nସମସ୍ୟା ଜାଲରେ ଛନ୍ଦା ବୌଦ୍ଧ ରକ୍ତ ଭଣ୍ଡାର\t December 13th, 00:00 AM December 13th, 00:00 AM\nବୌଦ୍ଧ, ୧୩।୧୨(ସ୍ବ.ପ୍ର.)-ବୌଦ୍ଧ ଜିଲାରେ ଏକମାତ୍ର ରକ୍ତ ଭଣ୍ଡାର ରହିଛି। ହେଲେ ପ୍ରଶାସନିକ ଅବହେଳାରୁ ଏହା ବହୁ ସମସ୍ୟା ମଧ୍ୟରେ ଛନ୍ଦି ହୋଇ ପଡିଛି। ଏଣୁ ରକ୍ତଦାତା ପ୍ରବର୍ତ୍ତକ ସଂଘ ପକ୍ଷରୁ ଅସନ୍ତୋଷ ବ୍ୟକ୍ତ କରାଯାଇଛି। ପୂର୍ବ ରକ୍ତଭଣ୍ଡାର ଗୃହ ଅସୁରକ୍ଷିତ ହେବାପରେ ୪୦ ଲକ୍ଷ ଟଙ୍କା ବିନିମୟରେ ନୂତନ ଗୃହ ନିର୍ମାଣ କରାଯାଇଛି। ନୂତନ ଗୃହକୁ ତରବରିଆ ଭାବେ ମୁଖ୍ୟମନ୍ତ୍ରୀ ଉଦ୍ଘାଟନ କରିଥିଲେ। ହେଲେ ଉଦ୍ଘାଟନକୁ ଦୀର୍ଘ ୬ମାସ ବିତି ଯାଇଥିଲେ ଏହି ନୂଆ ଘରକୁ ସମ୍ପୂର୍ଣ୍ଣ କରାଯାଇନାହିଁ। ସାମନା ଓ ପଛପଟ ଗ୍ରୀଲ ଲଗାଯାଇ ନ ଥିବାରୁ ଅସମାଜିକ ବ୍ୟକ୍ତିଙ୍କ ଆଡା ସ୍ଥଳ ପାଲଟିଛି ଏହି ନୂଆ ବିଲ୍ଡିଂ। ଅନ୍ୟପକ୍ଷେ ଡ୍ରଗ୍ସ କଣ୍ଟ୍ରୋଲ ଓଡିଶା ପକ୍ଷରୁ ଗତ ଅକ୍ଟୋବର ୪ରେ ଏକ ଟିମ୍ ପରିଦର୍ଶନ କରିଛନ୍ତି। ଚିଠି ନଂ.୧୦୬୪୧ରେ ୧୬ଟି ନିୟମ ପାଳନ କରିବାକୁ ନିର୍ଦ୍ଦେଶ ବି ଦେଇଛନ୍ତି। ହେଲେ ଏଥିରୁ ମାତ୍ର ୮ଟି ସୁବିଧା ରହିଥିବା ବେଳେ ଅନ୍ୟ ୮ଟି ସୁବିଧା ଯୋଗାଇ ଦେବାପାଇଁ କୌଣସି ପଦକ୍ଷେପ ନିଆଁ ଯାଇନାହିଁ। ସେହିଭଳି ରକ୍ତଭଣ୍ଡାର ପରିଚାଳନା କମିଟିର ବୈଠକ ପ୍ରତିବର୍ଷ ୩ଥର ବସିବା ପାଇଁ ନିୟମ ରହିଛି। ହେଲେ ବର୍ଷକୁ ଥରେ ମଧ୍ୟ ବସି ପାରୁନାହିଁ। ୧୨।୫।୨୦୧୬ରିଖ ବୈଠକ ପରେ ବାରମ୍ବାର ଦାବି ହେବାରୁ ୧୯।୮।୨୦୧୭ ରିଖରେ ଜିଲାପାଳଙ୍କ ଅଧ୍ୟକ୍ଷତାରେ ବୈଠକ ଅନୁଷ୍ଠିତ ହୋଇଥିଲା। ଏହି ବୈଠକରେ ବିଭିନ୍ନ ସମସ୍ୟା ଉପରେ ଆଲୋଚନା କରାଯାଇ ତୁରନ୍ତ ଏହାର ସମାଧାନ କରିବା ପାଇଁ ପ୍ରସ୍ତାବ ଗ୍ରହଣ କରାଯାଇଥିଲା। ଦୀର୍ଘ ୪ମାସ ବିତି ଯାଇଥିବା ବେଳେ କୌଣସି କାର୍ଯ୍ୟ ହାାତକୁ ନିଆ ଯାଇ ନହିଁ। ବିଭିନ୍ନ ସାମଗ୍ରୀ କିଣିବା ପାଇଁ ଅର୍ଥର ଅଭାବ ରହିଛି। ରକ୍ତଭଣ୍ଡାରର ଟଙ୍କା ରୋଗୀ କଲ୍ୟାଣ ସମିତି ପାଖରେ ୨ଲକ୍ଷ ଟଙ୍କା ଓ ରେଡକ୍ରସ ବିଭାଗ ପାଖରେ ୧ଲକ୍ଷ ୮୦ ହଜାର ଟଙ୍କା ବକେୟା ପଡି ରହିଛି। ସାଂସଦ ପାଣ୍ଠି, ବିଧାୟକ ପାଣ୍ଠି ଓ ପଶ୍ଚିମ ଓଡିଶା ବିକାଶ ପରିଷଦ ପାଣ୍ଠିରୁ ରକ୍ତ ଭଣ୍ଡାର ଖର୍ଚ୍ଚ ପାଇଁ ଅନୁଦାନ ବ୍ୟବସ୍ଥା ରହିଛି। ହେଲେ ତାହା ବି ପ୍ରଶାସନିକ ଅବହେଳାରୁ କାର୍ଯ୍ୟକାରୀ କରାଯାଉ ନାହିଁ। ରକ୍ତ ସଂଗ୍ରହ ଓ ରକ୍ତଦାନ ଶିବିର ଜିଲାରେ ଦିନକୁ ଦିନ ବୃଦ୍ଧି ପାଉଛି। ହେଲେ ରକ୍ତଦାତା ଓ ଆୟୋଜକ ଅନୁଷ୍ଠାନମାନଙ୍କୁ ପ୍ରଚାର ପ୍ରସାର ଓ ସଚେତନତା କ୍ଷେତ୍ରରେ କୌଣସି କାର୍ଯ୍ୟକ୍ରମ ହାତକୁ ନିଆ ଯାଉ ନାହିଁ। ଏଣୁ ରକ୍ତ ସଂଗ୍ରହ କ୍ଷେତ୍ରରେ ଅସୁବିଧା ସୃଷ୍ଟି ହେଉଛି। ରକ୍ତ ଦେଉଥିବା ବ୍ୟକ୍ତିଙ୍କୁ ସମସ୍ତ ସୁବିଧା ଯୋଗାଇ ଦେବାକୁ କଡା ନିର୍ଦ୍ଦେଶ ରହିଛି। ସେମାନଙ୍କ ପାଇଁ କିନ୍ତୁ ଓଜନ ମାପିବା ଯନ୍ତ୍ର, ରକ୍ତଚାପ ମାପିବା ଯନ୍ତ୍ର, ହିମଗ୍ଲୋବିନ ପରୀକ୍ଷା ପାଇଁ ବ୍ୟବସ୍ଥା ଉପଲବ୍ଧ ନାହିଁ। ରକ୍ତଦାନ କରିବା ପରେ ସେମାନଙ୍କ ବିଶ୍ରାମ ନେବା ପାଇଁ ଉପଯୁକ୍ତ ବ୍ୟବସ୍ଥା ନାହିଁ। ଏମିତି ସମସ୍ୟାକୁ ନେଇ ସଂଗ୍ରାମ କରୁଛି ବୌଦ୍ଧ ରକ୍ତ ଭଣ୍ଡାର। ତେବେ ରକ୍ତଦାତା ପ୍ରବର୍ତ୍ତକ ସଂଘର ସଂପାଦକ ଦେବାଶିଷ ପୁରୋହିତ କହିଛନ୍ତି ଯେ, ପ୍ରଶାସନିକ ଅବହେଳା ଯୋଗଁୁ ଜିଲାର ଏକମାତ୍ର ରକ୍ତ ଭଣ୍ଡାର ବହୁ ସମସ୍ୟାରେ ଗତି କରୁଛି।
